CELEX: 32016R2030
Language: el
Date: 2016-10-26 00:00:00
Title: Κανονισμός (ΕΕ, Ευρατόμ) 2016/2030 του Ευρωπαϊκού Κοινοβουλίου και του Συμβουλίου, της 26ης Οκτωβρίου 2016, για την τροποποίηση του κανονισμού (ΕΕ, Ευρατόμ) αριθ. 883/2013, όσον αφορά τη γραμματεία της επιτροπής εποπτείας της Ευρωπαϊκής Υπηρεσίας Καταπολέμησης της Απάτης (OLAF)

23.11.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 317/1
            
         ΚΑΝΟΝΙΣΜΌΣ (ΕΕ, Ευρατόμ) 2016/2030 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 26ης Οκτωβρίου 2016
   για την τροποποίηση του κανονισμού (ΕΕ, Ευρατόμ) αριθ. 883/2013, όσον αφορά τη γραμματεία της επιτροπής εποπτείας της Ευρωπαϊκής Υπηρεσίας Καταπολέμησης της Απάτης (OLAF)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 325,
   Έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 106α,
   Έχοντας υπόψη την πρόταση της Ευρωπαϊκής Επιτροπής,
   Κατόπιν διαβίβασης του σχεδίου νομοθετικής πράξης στα εθνικά κοινοβούλια,
   Έχοντας υπόψη τη γνώμη του Ελεγκτικού Συνεδρίου (1),
   Αποφασίζοντας σύμφωνα με τη συνήθη νομοθετική διαδικασία (2),
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 15 παράγραφος 1 του κανονισμού (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου (3), η επιτροπή εποπτείας της Ευρωπαϊκής Υπηρεσίας Καταπολέμησης της Απάτης («Υπηρεσία») είναι επιφορτισμένη με την τακτική παρακολούθηση της εκτέλεσης από την Υπηρεσία των ερευνητικών καθηκόντων της, προκειμένου να ενισχύσει την ανεξαρτησία της Υπηρεσίας.
            
         
               (2)
            
            
               Το πλαίσιο για την εκτέλεση των πιστώσεων του προϋπολογισμού σχετικά με τα μέλη της επιτροπής εποπτείας θα πρέπει να τεθεί κατά τρόπον ώστε να αποτρέπεται η δημιουργία οποιασδήποτε εντύπωσης για ενδεχόμενη παρέμβαση της Υπηρεσίας στην εκτέλεση των καθηκόντων τους. Ο κανονισμός (ΕΕ, Ευρατόμ) αριθ. 883/2013 θα πρέπει να προσαρμοστεί προκειμένου να καταστεί δυνατή η θέσπιση αυτού του πλαισίου, εξασφαλίζοντας ταυτόχρονα την ίδια διαφάνεια όπως και πριν όσον αφορά τις πιστώσεις για τη λειτουργία της επιτροπής εποπτείας.
            
         
               (3)
            
            
               Προκειμένου να διασφαλίζεται η αποδοτική και αποτελεσματική λειτουργία της επιτροπής εποπτείας, η γραμματειακή υποστήριξή της θα πρέπει να παρέχεται απευθείας από την Επιτροπή, ανεξάρτητα από την Υπηρεσία, και η Επιτροπή θα πρέπει να παρέχει στη γραμματεία τα κατάλληλα μέσα για την εκπλήρωση των καθηκόντων της. Προκειμένου να διαφυλαχθεί η ανεξαρτησία της επιτροπής εποπτείας, η Επιτροπή θα πρέπει να μην παρεμβαίνει στα καθήκοντα παρακολούθησης με τα οποία είναι επιφορτισμένη η επιτροπή εποπτείας.
            
         
               (4)
            
            
               Όταν η Υπηρεσία διορίζει υπεύθυνο προστασίας δεδομένων, σύμφωνα με το άρθρο 10 παράγραφος 4 του κανονισμού (ΕΕ, Ευρατόμ) αριθ. 883/2013, ο υπεύθυνος προστασίας δεδομένων θα πρέπει να εξακολουθήσει να είναι υπεύθυνος για την επεξεργασία των δεδομένων που πραγματοποιείται από τη γραμματεία της επιτροπής εποπτείας.
            
         
               (5)
            
            
               Οι υποχρεώσεις του προσωπικού της γραμματείας της επιτροπής εποπτείας περί εμπιστευτικότητας θα πρέπει να εξακολουθήσουν να ισχύουν.
            
         
               (6)
            
            
               Ο Ευρωπαίος Επόπτης Προστασίας Δεδομένων κλήθηκε να γνωμοδοτήσει σύμφωνα με το άρθρο 28 παράγραφος 2 του κανονισμού (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου (4) και στις 18 Μαρτίου 2016 αποφάσισε να μη γνωμοδοτήσει,
            
         ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΕ, Ευρατόμ) αριθ. 883/2013 τροποποιείται ως εξής:
   
               1)
            
            
               Το άρθρο 10 τροποποιείται ως εξής:
               
                           α)
                        
                        
                           στην παράγραφο 4, προστίθεται το ακόλουθο εδάφιο:
                           «Ο υπεύθυνος προστασίας δεδομένων είναι αρμόδιος για την επεξεργασία των δεδομένων από την Υπηρεσία και τη γραμματεία της επιτροπής εποπτείας.»·
                        
                     
                           β)
                        
                        
                           στην παράγραφο 5, το δεύτερο εδάφιο αντικαθίσταται από το ακόλουθο κείμενο:
                           «Σύμφωνα με τον κανονισμό υπηρεσιακής κατάστασης, οι υπάλληλοι της Υπηρεσίας και οι υπάλληλοι της γραμματείας της επιτροπής εποπτείας δεν προβαίνουν σε κοινολόγηση πληροφοριών που έχουν λάβει κατά την άσκηση των καθηκόντων τους χωρίς προηγούμενη εξουσιοδότηση, εκτός αν πρόκειται για πληροφορίες οι οποίες έχουν ήδη νομίμως κοινοποιηθεί ή είναι διαθέσιμες στο κοινό, συνεχίζουν δε να δεσμεύονται από την εν λόγω υποχρέωση μετά την αποχώρησή τους από την υπηρεσία.
                           Τα μέλη της επιτροπής εποπτείας δεσμεύονται από την ίδια υποχρέωση επαγγελματικής εμπιστευτικότητας κατά την άσκηση των καθηκόντων τους και συνεχίζουν να δεσμεύονται από την υποχρέωση αυτή μετά τη λήξη της εντολής τους.».
                        
                     
         
               2)
            
            
               Στο άρθρο 15, η παράγραφος 8 αντικαθίσταται από το ακόλουθο κείμενο:
               «8.   Η επιτροπή εποπτείας ορίζει τον πρόεδρό της. Εγκρίνει τον εσωτερικό κανονισμό της, ο οποίος, προτού υιοθετηθεί, υποβάλλεται προς ενημέρωση στο Ευρωπαϊκό Κοινοβούλιο, στο Συμβούλιο, στην Επιτροπή και στον Ευρωπαίο Επόπτη Προστασίας Δεδομένων. Οι συνεδριάσεις της επιτροπής εποπτείας συγκαλούνται κατόπιν πρωτοβουλίας του προέδρου της ή του γενικού διευθυντή. Συνεδριάζει τουλάχιστον δέκα φορές τον χρόνο. Η επιτροπή εποπτείας λαμβάνει τις αποφάσεις της με την πλειοψηφία των μελών που την απαρτίζουν. Η γραμματειακή της υποστήριξη παρέχεται από την Επιτροπή, ανεξάρτητα από την Υπηρεσία και σε στενή συνεργασία με την επιτροπή εποπτείας. Πριν από τον διορισμό μέλους του προσωπικού στη γραμματεία, ζητείται η γνώμη της επιτροπής εποπτείας και οι απόψεις της λαμβάνονται υπόψη. Η γραμματεία ενεργεί βάσει των υποδείξεων της επιτροπής εποπτείας και ανεξάρτητα από την Επιτροπή. Με την επιφύλαξη του ελέγχου που ασκεί στον προϋπολογισμό της επιτροπής εποπτείας και της γραμματείας της, η Επιτροπή δεν παρεμβαίνει στα καθήκοντα παρακολούθησης με τα οποία είναι επιφορτισμένη η επιτροπή εποπτείας.
               Οι υπάλληλοι που τοποθετούνται στη γραμματεία της επιτροπής εποπτείας δεν ζητούν ούτε δέχονται υποδείξεις από κυβέρνηση, θεσμικό όργανο, σώμα, γραφείο ή υπηρεσία όσον αφορά την άσκηση των καθηκόντων παρακολούθησης με τα οποία είναι επιφορτισμένη η επιτροπή εποπτείας.».
            
         
               3)
            
            
               Το άρθρο 18 αντικαθίσταται από το ακόλουθο κείμενο:
               «Άρθρο 18
               Χρηματοδότηση
               Οι συνολικές πιστώσεις της Υπηρεσίας εγγράφονται σε ειδική γραμμή του προϋπολογισμού στο τμήμα του γενικού προϋπολογισμού της Ευρωπαϊκής Ένωσης που αφορά την Επιτροπή και αναγράφονται λεπτομερώς σε παράρτημα του εν λόγω τμήματος. Οι πιστώσεις για την επιτροπή εποπτείας και τη γραμματεία της εγγράφονται στο τμήμα του γενικού προϋπολογισμού της Ευρωπαϊκής Ένωσης που αφορά την Επιτροπή.
               Ο πίνακας προσωπικού της Υπηρεσίας προσαρτάται στον πίνακα προσωπικού της Επιτροπής. Ο πίνακας προσωπικού της Επιτροπής περιλαμβάνει τη γραμματεία της επιτροπής εποπτείας.».
            
         Άρθρο 2
   Ο παρών κανονισμός αρχίζει να ισχύει την πρώτη ημέρα του μήνα που έπεται εκείνου της δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2017.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Στρασβούργο, 26 Οκτωβρίου 2016.
      
         
            Για το Ευρωπαϊκό Κοινοβούλιο
         
         
            Ο Πρόεδρος
         
         M. SCHULZ
      
      
         
            Για το Συμβούλιο
         
         
            Ο Πρόεδρος
         
         I. LESAY
      
   
   
      (1)  ΕΕ C 150 της 27.4.2016, σ. 1.
   
      (2)  Θέση του Ευρωπαϊκού Κοινοβουλίου της 6ης Ιουλίου 2016 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 20ής Σεπτεμβρίου 2016.
   
      (3)  Κανονισμός (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου, της 11ης Σεπτεμβρίου 2013, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) και την κατάργηση του κανονισμού (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου και του κανονισμού (Ευρατόμ) αριθ. 1074/1999 του Συμβουλίου (ΕΕ L 248 της 18.9.2013, σ. 1).
   
      (4)  Κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (ΕΕ L 8 της 12.1.2001, σ. 1).